b'\n_START_ARTICLE_\nGalicij\xc5\xa1\xc4\x8dina\n_START_SECTION_\nJezikovna razvrstitev\n_START_PARAGRAPH_\nSodobna galicij\xc5\xa1\xc4\x8dina in njena ju\xc5\xbena sorodnica portugal\xc5\xa1\xc4\x8dina izhajata iz skupnega srednjeve\xc5\xa1kega prednika, ki ga sodobni jezikoslovci imenujejo ga srednjeve\xc5\xa1ka galicij\xc5\xa1\xc4\x8dina, stara galicij\xc5\xa1\xc4\x8dina ali stara portugal\xc5\xa1\xc4\x8dina. Srednjeve\xc5\xa1ka galicij\xc5\xa1\xc4\x8dina se je razvila na ozemlju  stare Kraljevine Galicije, ki je zajemala ozemlje sedanje Galicije in severne Portugalske. V 13. stoletju so jezik za\xc4\x8deli zapisovati. Med dana\xc5\xa1njo portugal\xc5\xa1\xc4\x8dino in galicij\xc5\xa1\xc4\x8dino so se za\xc4\x8dele pojavljati nare\xc4\x8dne razlike.  Po mnenju nekaterih znanstvenikov obstaja med jezikoma \xc5\xa1e danes nare\xc4\x8dni kontinuum, zlasti na ravni pode\xc5\xbeelskih nare\xc4\x8dij.  Drugi jezikoslovci menijo, da sta se sodobni galicij\xc5\xa1\xc4\x8dina in portugal\xc5\xa1\xc4\x8dina v preteklih sedmih stoletjih tako oddaljili, da danes govorimo o dveh sorodnih, a lo\xc4\x8denih jezikih._NEWLINE_Jezikoslovni status galicij\xc5\xa1\xc4\x8dine z ozirom na portugal\xc5\xa1\xc4\x8dino ostaja sporen, saj nekateri jezikoslovci obravnavajo obe kot samostojna standardizirana jezika, drugi pa le kot razli\xc4\x8dici istega jezika. Nekateri avtorji, kot je na primer Lindley Cintra, obranava galicij\xc5\xa1\xc4\x8dino le kot nare\xc4\x8dje z manj\xc5\xa1imi razlikami v fonologiji in besedi\xc5\xa1\xc4\x8du, medtem ko drugi, na primer Pilar V\xc3\xa1zquez Cuesta, trdijo, da gre za samostojen jezik z znatnimi razlikami v fonetiki in besedi\xc5\xa1\xc4\x8du ter manj\xc5\xa1imi v oblikoslovju in skladnji. _NEWLINE_Vzajemna razumljivost govorcev galicij\xc5\xa1\xc4\x8dine in portugal\xc5\xa1\xc4\x8dine je visoka, po nekaterih ocenah 85-odstotna.\n_START_SECTION_\nZgodovina in trenuten polo\xc5\xbeaj\n_START_PARAGRAPH_\nGalicij\xc5\xa1\xc4\x8dina se je razvila, tako kot kastilj\xc5\xa1\xc4\x8dina, katalon\xc5\xa1\xc4\x8dina in portugal\xc5\xa1\xc4\x8dina, iz latin\xc5\xa1\xc4\x8dine. Portugal\xc5\xa1\xc4\x8dina in galicij\xc5\xa1\xc4\x8dina sta bili neko\xc4\x8d ena jezikovna enota, ki se je govorila severno od reke Douro do Kantabrijskega morja. Z rekonkvista|rekonkvisto se je jezik raz\xc5\xa1iril_NEWLINE_proti jugu Iberskega polotoka. Prva besedila v tem jeziku so iz 12. stoletja. Knji\xc5\xbeevni dose\xc5\xbeki tega jezika so bili v tem \xc4\x8dasu zelo pomembni in z njimi je jezik dobil ugled tudi v sosednjih kraljevinah. V 13. in 14. stoletju je v galicij\xc5\xa1\xc4\x8dini nastajala trubadurska lirika. Ker je Galicija \xc5\xbee zelo zgodaj izgubila svojo samostojnost in pri\xc5\xa1la pod kastiljsko nadoblast, se je morala tudi galicij\xc5\xa1\xc4\x8dina vse bolj umikati kastilj\xc5\xa1\xc4\x8dini. V 16. stoletju je potisnjena v vlogo nare\xc4\x8dja, ki so ga govorile le \xc5\xa1e najni\xc5\xbeje plasti galicijske dru\xc5\xbebe, ljudje pa so pisali samo v kastilj\xc5\xa1\xc4\x8dini in latin\xc5\xa1\xc4\x8dini. Propadanje jezika se je v naslednjih stoletjih nadaljevalo. Galicija se je za\xc4\x8dela narodno prebujati v 19. stoletju in galicij\xc5\xa1\xc4\x8dino so za\xc4\x8deli ponovno uporabljati tudi v pisavi. V prvih desetletjih  20. stoletja so Galicijci dobili prvi \xc4\x8dasnik in zalo\xc5\xbebo, ustanovili so Kraljevo galicijsko akademijo (Real Academia Galega) in Seminar za galicijske \xc5\xa1tudije ter prvi\xc4\x8d zahtevali, da se v \xc5\xa1ole v Galiciji uvede galicij\xc5\xa1\xc4\x8dina. Ta razvoj je prekinil diktator Franco, po rodu Galicijec, ki je galicij\xc5\xa1\xc4\x8dino mo\xc4\x8dno zatrl. Do ponovne kulturne in literarne o\xc5\xbeivitve je pri\xc5\xa1lo v petdesetih letih, od 1970 se na univerzi v Santiagu de Compostela, kjer je tudi stolica za galicijski jezik in kulturo, ukvarjajo s filolo\xc5\xa1kimi \xc5\xa1tudijami galicij\xc5\xa1\xc4\x8dine. V galicij\xc5\xa1\xc4\x8dini izhajajo tudi kulturne in znanstvene revije, u\xc4\x8dbeniki ipd. _NEWLINE_Leta 1998 je v Galiciji razumelo galicij\xc5\xa1\xc4\x8dino 99\xc2\xa0% prebivalcev, jo znalo govoriti 89\xc2\xa0%, brati 68\xc2\xa0% in pisati 53\xc2\xa0% prebivalcev. Na otroke jo je istega leta prena\xc5\xa1alo le 51\xc2\xa0% ljudi, kar je pa 13 odstotkov ve\xc4\x8d kot leta 1993. Po sociolingvisti\xc4\x8dnih raziskavah je med mladimi \xc5\xa1e vedno zasidran predsodek, ki povezuje kastiljski jezik ali celo kastiljski naglas pri izgovarjavi galicijskega jezika s potencialnim dru\xc5\xbebenim uspehom, inovacijo in konkuren\xc4\x8dnostjo. Po raziskavah galicijska mladina galicij\xc5\xa1\xc4\x8dine ne vidi kot dru\xc5\xbebeno uporabnega jezika, vendarle pa je velik del mladih sprejel kompromis za revitalizacijo galicijskega jezika.'